**ΠΑΡΑΤΑΣΗ ΣΤΗΝ ΥΠΟΒΟΛΗ ΑΙΤΗΣΕΩΝ ΕΩΣ 10 ΣΕΠΤΕΜΒΡΙΟΥ 2023**

**Καλαμάτα, 08/06/2023**

**Αριθμ.Πρωτ:105**

**ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

**ΠΡΟΓΡΑΜΜΑ ΜΕΤΑΠΤΥΧΙΑΚΩΝ ΣΠΟΥΔΩΝ**

**«ΤΕΧΝΟΛΟΓΙΑ ΚΑΙ ΠΟΙΟΤΗΤΑ ΕΠΙΤΡΑΠΕΖΙΑΣ ΕΛΙΑΣ ΚΑΙ ΕΛΑΙΟΛΑΔΟΥ»**

**«MASTER OF SCIENCE (M.Sc.) IN TECHNOLOGY AND QUALITY OF TABLE OLIVES AND OLIVE OIL»**

Το **Τμήμα ΕΠΙΣΤΗΜΗΣ ΚΑΙ ΤΕΧΝΟΛΟΓΙΑΣ ΤΡΟΦΙΜΩΝ**, της **Σχολής ΓΕΩΠΟΝΙΑΣ ΚΑΙ ΤΡΟΦΙΜΩΝ** του **ΠΑΝΕΠΙΣΤΗΜΙΟΥ ΠΕΛΟΠΟΝΝΗΣΟΥ**, με έδρα την Καλαμάτα προσκαλεί υποψήφιους μεταπτυχιακούς φοιτητές και φοιτήτριες για υποβολή αίτησης εκδήλωσης ενδιαφέροντος για συμμετοχή στο Πρόγραμμα Μεταπτυχιακών Σπουδών (Π.Μ.Σ.) με τίτλο: «**Τεχνολογία και Ποιότητα Επιτραπέζιας Ελιάς και Ελαιολάδου»/«Master of Science (M.Sc.) in Technology and Quality of Table Olives and Olive Oil**».

**1. Γενικά στοιχεία για το Π.Μ.Σ.**

Το **Π.Μ.Σ.** **διοργανώνεται για 5η χρονιά** και θα ξεκινήσει το χειμερινό εξάμηνο του Ακαδημαϊκού Έτους **2023-2024.** Καλούνται όσοι κατέχουν τα τυπικά προσόντα, όπως αυτά προσδιορίζονται στη συνέχεια, να υποβάλουν **αίτηση εκδήλωσης ενδιαφέροντος από την Πέμπτη 8 Ιουνίου 2023 μέχρι τη Δευτέρα 31 Ιουλίου 2023 (σφραγίδα ταχυδρομείου).**

**Σκοπός** του Προγράμματος είναι να προσφέρει εξειδικευμένες επιστημονικές γνώσεις στον τομέα της παραγωγής του ελαιολάδου και της επιτραπέζιας ελιάς σε νέους επιστήμονες και σε επαγγελματίες του χώρου. Οι μεταπτυχιακοί φοιτητές έρχονται σε επαφή με τις τελευταίες εξελίξεις της έρευνας σε θέματα που σχετίζονται με την παραγωγή του ελαιολάδου και της βρώσιμης ελιάς, τον εξοπλισμό και τα συστήματα παραγωγής, τον έλεγχο και τα συστήματα διασφάλισης ποιότητας, τη διαχείριση και εκμετάλλευση των υποπροϊόντων της ελιάς και του ελαιολάδου και το διεθνές οικονομικό περιβάλλον της αγοράς του ελαιολάδου.

**Απευθύνεται** σε αποφοίτους Α.Ε.Ι. που σχετίζονται με την καλλιέργεια του δένδρου της ελιάς, με την παραγωγή και την τεχνολογία της ελιάς, του ελαιολάδου αλλά και των τροφίμων γενικότερα, σε στελέχη εργαστηρίων, σε συμβούλους, σε στελέχη του χώρου της εστίασης καθώς και σε όσους θα ήθελαν να αποκτήσουν μία ολοκληρωμένη γνώση για την παραγωγή και την τεχνολογία της επιτραπέζιας ελιάς, του ελαιολάδου, αλλά και των μεταποιημένων προϊόντων τους.

Η **διάρκεια** του Π.Μ.Σ. είναι τρία (3) ακαδημαϊκά εξάμηνα, **με συνδυασμό εξ αποστάσεως και δια ζώσης εκπαίδευσης** σε εργάσιμες ημέρες και απογευματινές ώρες.

Η επιτυχής παρακολούθηση οδηγεί στην **απονομή Διπλώματος Μεταπτυχιακών Σπουδών (Δ.Μ.Σ.)** με τίτλο: «Τεχνολογία και Ποιότητα Επιτραπέζιας Ελιάς και Ελαιολάδου» / «Master οf Science (M.Sc.) in Technology and Quality of Table Οlives and Olive Oil» (ΦΕΚ 4998/Β/31-12-2019), προσφέροντας ενενήντα **(90) ECTS** κατά τα διεθνή πρότυπα.

Η **γλώσσα διδασκαλίας** είναι η Ελληνική. Βοηθητικό επιστημονικό υλικό και βιβλιογραφία είναι τόσο στην Ελληνική όσο και στην Αγγλική γλώσσα.

Στο Π.Μ.Σ. **γίνονται δεκτοί** κάτοχοι τίτλου πρώτου κύκλου σπουδών Α.Ε.Ι. (Πανεπιστημιακής και Τεχνολογικής Εκπαίδευσης) της ημεδαπής ή ομοταγών ιδρυμάτων της αλλοδαπής. Συγκεκριμένα, το Π.Μ.Σ. δέχεται, μετά από επιλογή, πτυχιούχους από όλα τα Τμήματα των Α.Ε.Ι. (Πανεπιστημιακής και Τεχνολογικής Εκπαίδευσης) της ημεδαπής ή των ομοταγών αναγνωρισμένων ιδρυμάτων της αλλοδαπής, **το αντικείμενο σπουδών των οποίων είναι συναφές** με το ευρύτερο γνωστικό αντικείμενο της Επιστήμης και Τεχνολογίας των Τροφίμων, της Γεωπονίας, της Χημείας, της Βιολογίας, της Μηχανικής Τροφίμων, της Διατροφής και γενικότερα των Επιστημών του Αγροδιατροφικού Τομέα. Υποψήφιοι που δεν έχουν ακόμη ολοκληρώσει τις σπουδές τους, μπορούν να υποβάλλουν αίτηση εφόσον έχουν ολοκληρώσει επιτυχώς τα 7/8 του προγράμματος σπουδών το οποίο παρακολουθούν και με την προϋπόθεση ότι θα υποβάλουν βεβαίωση περάτωσης των σπουδών και όλα τα απαιτούμενα δικαιολογητικά, μέχρι την ημερομηνία οριστικής επιλογής των φοιτητών του Π.Μ.Σ.

Ο **αριθμός εισακτέων** στο Π.Μ.Σ. για το ακαδημαϊκό έτος 2023-2024 ορίζεται κατά ανώτατο όριο σε είκοσι (20).

Στο Π.Μ.Σ. παρέχεται υπό προϋποθέσεις η **δυνατότητα δωρεάν φοίτησης**, σύμφωνα με την ισχύουσα νομοθεσία (άρθρο 86 Ν.4957/2022).

**2. Επιλογή υποψηφίων - Απαιτούμενα και επιθυμητά προσόντα - Βαθμολόγηση**

Η επιλογή των υποψηφίων γίνεται μετά από αξιολόγηση και βαθμολόγηση απαραίτητων και επιθυμητών προσόντων σύμφωνα με τα ακόλουθα:

**Α. Απαιτούμενα τυπικά προσόντα[[1]](#footnote-1):**

* Πτυχίο Α.Ε.Ι. της ημεδαπής ή των ομοταγών αναγνωρισμένων ιδρυμάτων της αλλοδαπής, με αντικείμενο σπουδών **συναφές** με το ευρύτερο γνωστικό αντικείμενο της Επιστήμης και Τεχνολογίας των Τροφίμων, της Γεωπονίας, της Χημείας, της Βιολογίας, της Μηχανικής Τροφίμων, της Διατροφής και γενικότερα των Επιστημών του Αγροδιατροφικού Τομέα.
* Τουλάχιστον πολύ καλή γνώση της αγγλικής γλώσσας, δηλαδή τουλάχιστον επιπέδου Β2 βάσει κριτηρίων του ΑΣΕΠ.

**Β. Επιθυμητά προσόντα:**

* Μεταπτυχιακός τίτλος σπουδών (Διδακτορικό Δίπλωμα ή Μεταπτυχιακό Δίπλωμα Ειδίκευσης)
* Ερευνητική ή επαγγελματική εμπειρία μετά τη λήψη του πτυχίου, σχετική με το αντικείμενο του Π.Μ.Σ.
* Δημοσιεύσεις σε επιστημονικά περιοδικά ή/και ανακοινώσεις σε συνέδρια.

**Γ. Συνέντευξη**

Οι υποψήφιοι θα δώσουν προφορική συνέντευξη σε τριμελή Επιτροπή Επιλογής, η οποία βαθμολογείται με μέγιστο βαθμό τις 150 μονάδες. Η Επιτροπή Επιλογής κατά τη συνέντευξη εξετάζει και αξιολογεί (α) την ικανότητα αναλυτικής σκέψης και σύνθεσης γνώσεων των υποψηφίων, (β) τη σαφήνεια των επαγγελματικών στόχων και τα κίνητρα καριέρας τους, (γ) τη δυνατότητά τους να ανταποκριθούν στη μαθησιακή διαδικασία του Π.Μ.Σ., (δ) τη σχετική ερευνητική ή επαγγελματική δραστηριότητά τους, (ε) τις συστατικές επιστολές που τους αφορούν, (στ) τα στοιχεία που αναφέρονται στο βιογραφικό σημείωμά τους (π.χ. γνώση δεύτερης ξένης γλώσσας κ.λπ.).

**Η βαθμολόγηση (μοριοδότηση)** των κριτηρίων επιλογής γίνεται ως ακολούθως:

|  |  |  |
| --- | --- | --- |
| **Α/Α** | **Κριτήριο αξιολόγησης/προσόν** | **Βαθμολόγηση** |
| 1. | Βαθμολογία βασικού τίτλου σπουδών  | **Βαθμός** (με ακρίβεια 2 δεκαδικών ψηφίων) **x 25****Μέγιστο: 250 μονάδες** |
| 2. | Επίπεδο γνώσης Αγγλικών (βάσει των κριτηρίων του ΑΣΕΠ)  | Πολύ Καλή Γνώση (επίπεδο Β2): **75 μονάδες**Άριστη Γνώση (επίπεδο C1): **100 μονάδες** |
| 3. | Βαθμολογία Πτυχιακής Εργασίας | **Βαθμός** (με ακρίβεια 2 δεκαδικών ψηφίων) **x 2****Μέγιστο: 20 μονάδες**  |
| 4. | Μεταπτυχιακός Τίτλος Σπουδών | Διδακτορικό Δίπλωμα: **150 μονάδες**Μεταπτυχιακό Δίπλωμα Ειδίκευσης: **50 μονάδες** |
| 5. | Ερευνητική/Επαγγελματική Εμπειρία | Ένα (1) μόριο για κάθε μήνα, μέχρι τα πέντε (5) έτη**Μέγιστο: 60 μονάδες** |
| 6. | Δημοσιεύσεις  | Δέκα (10) μόρια για κάθε δημοσίευση σε επιστημονικό περιοδικό με κριτές και πέντε (5) μόρια για κάθε ανακοίνωση σε συνέδριο.**Μέγιστο: 50 μονάδες** |
| 7. | Συνέντευξη | **Μέγιστο: 150 μονάδες** |

**3. Υποβολή αιτήσεων εκδήλωσης ενδιαφέροντος**

 Οι υποψήφιοι θα πρέπει να προσκομίσουν στη Γραμματεία του Π.Μ.Σ. τα παρακάτω απαιτούμενα δικαιολογητικά:

1. Συμπληρωμένη και υπογεγραμμένη Αίτηση Υποψηφιότητας για συμμετοχή στο Π.Μ.Σ. Το έντυπο της αίτησης παρέχεται από τη Γραμματεία του Π.Μ.Σ. και στον διαδικτυακό τόπο του Π.Μ.Σ. (<https://tqo.uop.gr/> > Υποψήφιοι> Αίτηση υποψηφιότητας).
2. Βιογραφικό σημείωμα κατά προτίμηση σύμφωνα με το πρότυπο Europass.
3. Αντίγραφο πτυχίου/διπλώματος ή βεβαίωση περάτωσης σπουδών Πανεπιστημίου ή A.Τ.Ε.Ι. της Ελλάδας ή του εξωτερικού (βαθμολογία με ακρίβεια 2 δεκαδικών).
4. Φωτοαντίγραφο αναλυτικής βαθμολογίας προπτυχιακών μαθημάτων.
5. Φύλλο περιγραφής της πτυχιακής/διπλωματικής εργασίας, εφόσον έχει εκπονηθεί στο πλαίσιο του βασικού πτυχίου που έχει δηλωθεί. Υποχρεωτικά θα πρέπει να αναφέρονται α) ο Τίτλος, β) Περίληψη έως 300 λέξεις, γ) Όροι κλειδιά, δ) Ονοματεπώνυμο και ιδιότητα επιβλέποντα καθηγητή ή μελών επιτροπής.
6. Εφόσον υπάρχει, αντίγραφο τίτλου Μεταπτυχιακών Σπουδών της Ελλάδας ή του εξωτερικού.
7. Αποδεικτικό γνώσης αγγλικής γλώσσας (επιπέδου τουλάχιστον Β2, όπως καθορίζεται στον ΑΣΕΠ). Εάν το αποδεικτικό έχει εκδοθεί από ελληνικό φορέα αρκεί ευκρινές φωτοαντίγραφο αυτού. Εάν έχει εκδοθεί από φορέα της αλλοδαπής πρέπει να είναι επικυρωμένο, σύμφωνα με τα προβλεπόμενα στην κείμενη νομοθεσία.
8. Δημοσιεύσεις σε περιοδικά με κριτές ή συμμετοχές σε συνέδρια, εάν υπάρχουν.
9. Τεκμηρίωση σχετικής με το αντικείμενο του Π.Μ.Σ. ερευνητικής ή επαγγελματικής εμπειρίας μετά τη λήψη του πτυχίου.
10. Δύο (2) συστατικές επιστολές υπογεγραμμένες από μέλη ΔΕΠ ή Ερευνητές ελληνικών ή ξένων πανεπιστημίων ή ερευνητικών κέντρων ή εργοδότες (σε σφραγισμένους φακέλους).
11. Φωτοτυπία δύο όψεων της αστυνομικής ταυτότητας/διαβατηρίου.
12. Μία (1) πρόσφατη φωτογραφία.
13. Για όσους καταθέτουν πτυχίο/δίπλωμα προπτυχιακού ή μεταπτυχιακού επιπέδου Πανεπιστημίου ή Α.Τ.Ε.Ι. του εξωτερικού **και κατέχουν ήδη πιστοποιητικό ισοτιμίας από τον Δ.Ο.Α.Τ.Α.Π.**, δύνανται να καταθέσουν αντίγραφο αυτού **προς διευκόλυνση** της διαδικασίας αξιολόγησης.
14. Σε περίπτωση κατάθεσης τίτλου σπουδών προπτυχιακού ή μεταπτυχιακού επιπέδου που έχει απονεμηθεί από αλλοδαπά ιδρύματα που οργανώνονται μέσω συμφωνίας δικαιόχρησης με ιδιωτικούς φορείς στην Ελλάδα και περιλαμβάνονται στον οικείο κατάλογο (<https://www.doatap.gr/anagnorish/katalogos-allodapon-idrymaton-pou-aponemoun-titlous-spoudon-stin-ellada/>), επιπλέον των ανωτέρω δικαιολογητικών, απαιτείται η προσκόμιση «**Βεβαίωσης Τόπου Σπουδών**» η οποία εκδίδεται και αποστέλλεται από το πανεπιστήμιο της αλλοδαπής (άρθρο 304 του ν.4957/2022 όπως έχει τροποποιηθεί με το άρθρο 36 του ν.5029/2023).

Τα ανωτέρω δικαιολογητικά υποβάλλονται δια ζώσης ή αποστέλλονται αποκλειστικά με εταιρεία ταχυμεταφορών **μέχρι 31 Ιουλίου 2023**, στη διεύθυνση**:**

**Γραμματεία Π.Μ.Σ. «ΤΕΧΝΟΛΟΓΙΑ ΚΑΙ ΠΟΙΟΤΗΤΑ ΕΠΙΤΡΑΠΕΖΙΑΣ ΕΛΙΑΣ ΚΑΙ ΕΛΑΙΟΛΑΔΟΥ», ΠΑΝΕΠΙΣΤΗΜΙΟ ΠΕΛΟΠΟΝΝΗΣΟΥ, Αντικάλαμος, Καλαμάτα, Τ.Κ.24100, Υπόψιν κας Δημητροπούλου (Νέο Κτίριο, 1ος Όροφος, Γραφείο Δ.0.10) .**

**4. Διαδικασία αξιολόγησης των υποψηφίων**

Η αξιολόγηση των υποψηφίων ακολουθεί τα παρακάτω τρία (3) στάδια:

Στάδιο Α: Το πρώτο στάδιο αφορά στον έλεγχο από την Επιτροπή Επιλογής υποψηφίων μεταπτυχιακών φοιτητών των τυπικών προσόντων και προϋποθέσεων των υποψηφίων που κατέθεσαν εγκαίρως όλα τα απαιτούμενα δικαιολογητικά.

Στάδιο Β: Στο δεύτερο στάδιο αξιολόγησης συμμετέχουν όσοι κρίθηκαν επιτυχόντες της πρώτης φάσης και περιλαμβάνει τη διαδικασία της συνέντευξης από την Επιτροπή Επιλογής υποψηφίων μεταπτυχιακών φοιτητών. Η ακριβής ημερομηνία των συνεντεύξεων θα ανακοινωθεί στους επιτυχόντες της πρώτης φάσης από τη Γραμματεία του Π.Μ.Σ.

Στάδιο Γ: Η Επιτροπή Επιλογής υποψηφίων ιεραρχεί βαθμολογικά του υποψηφίους σύμφωνα με την μοριοδότηση/βαθμολόγηση των παραπάνω κριτηρίων και καταρτίζει τον τελικό πίνακα κατάταξης επιτυχόντων και επιλαχόντων ο οποίος εγκρίνεται και επικυρώνεται από τη Συνέλευση του Τμήματος και αναρτάται στην ιστοσελίδα του Π.Μ.Σ.

Σε περίπτωση ισοβαθμίας των υποψηφίων, τα κριτήρια επιλογής, κατά φθίνουσα αξιολογική κλίμακα, είναι: (α) τεκμηριωμένο επιστημονικό έργο (επιστημονικές δημοσιεύσεις) συναφές με το περιεχόμενο του Π.Μ.Σ. (β) βαθμός του βασικού πτυχίου και (γ) επίπεδο γνώσης Αγγλική Γλώσσας.

Η εισαγωγή των υποψηφίων μεταπτυχιακών φοιτητών στο Π.Μ.Σ. γίνεται κατά σειρά προτεραιότητας και μέχρι την κάλυψη του ανώτερου αριθμού των είκοσι (20) φοιτητών ανά έτος, σύμφωνα με τον πίνακα αξιολόγησης των υποψηφίων.

Οι επιτυχόντες υποψήφιοι ενημερώνονται από τη Γραμματεία του Π.Μ.Σ. και καλούνται να εγγραφούν εντός δέκα (10) ημέρων προσκομίζοντας τα απαραίτητα δικαιολογητικά. Σε περίπτωση άρνησης εγγραφής, μετά την παραπάνω προθεσμία, καλείται ο πρώτος, ο δεύτερος κ.ο.κ. επιλαχών.

**5. Τέλη φοίτησης**

Τα τέλη φοίτησης ανέρχονται σε δύο χιλιάδες τετρακόσια ευρώ (**2.400€)** και η καταβολή τους γίνεται σε τρεις ισόποσες δόσεις των οχτακοσίων ευρώ (800€) πριν την έναρξη των μαθημάτων του κάθε εξαμήνου.

**Επισημαίνεται, ότι ο Κανονισμός Λειτουργίας του Π.Μ.Σ. θα αναθεωρηθεί σύμφωνα με τις διατάξεις του ν.4957/2022, αφού προηγουμένως καταρτιστεί ο αντίστοιχος Κανονισμός Λειτουργίας Μεταπτυχιακών Σπουδών σε επίπεδο Ιδρύματος. Οι σπουδές των φοιτητών/φοιτητριών που θα επιλεγούν θα διέπονται από τον επικαιροποιημένο Κανονισμό Λειτουργίας.**

Περισσότερες πληροφορίες: Γραμματεία Π.Μ.Σ. (κα Γεωργία Δημητροπούλου): τηλ.2721045268, από Δευτέρα έως Παρασκευή, ώρες 09.00-14:00, e-mail: tqo-secr@go.uop.gr, ιστοσελίδα Π.Μ.Σ.: <https://tqo.uop.gr/>

Ο ΔΙΕΥΘΥΝΤΗΣ ΤΟΥ Π.Μ.Σ.

ΙΩΑΚΕΙΜ ΣΠΗΛΙΟΠΟΥΛΟΣ

ΑΝΑΠΛΗΡΩΤΗΣ ΚΑΘΗΓΗΤΗΣ

1. Σε περίπτωση που κάποιος υποψήφιος δεν πληροί τα απαραίτητα προσόντα ή δεν κατέχει το αντίστοιχο απαιτούμενο δικαιολογητικό, που αποδεικνύει ότι πληροί αυτά τα προσόντα, απορρίπτεται από τη διαδικασία αξιολόγησης. [↑](#footnote-ref-1)